KOMISIJOS SPRENDIMAS
2008 m. birželio 24 d.
kuriuo leidžiama Suomijai teikti valstybės pagalbą sėklų ir javų sėklų augintojams 2007 ir 2008 derliaus metais
(pranešta dokumentu Nr. C(2008) 2700)
(Tekstas autentiškas tik suomių ir švedų kalbomis)
(2008/548/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2005 m. lapkričio 23 d. Tarybos reglamentą (EB) Nr. 1947/2005 dėl bendro sėklos rinkos organizavimo ir panaikinantį Reglamentus (EEB) Nr. 2358/71 ir (EEB) Nr. 1674/72 (1), ypač į jo 8 straipsnio 2 dalies pirmą pastraipą,
kadangi:
(1)
2007 m. gruodžio 17 d. raštu Suomijos Vyriausybė paprašė leisti 2007-2010 m. teikti pagalbą ūkininkams už tam tikrą veislių, auginamų tik Suomijoje dėl jai būdingų klimato sąlygų, sėklų ir javų sėklų kiekį. Papildoma informacija buvo pateikta 2008 m. sausio 16 d. ir vasario 20 d. raštuose.
(2)
Pagal Reglamento (EB) Nr. 1947/2005 8 straipsnio 2 dalies antrą pastraipą Suomijos valdžios institucijos turi Komisijai ne vėliau kaip iki 2008 m. gruodžio 31 d. pateikti išsamią pagalbos, kurią leista teikti, rezultatų ataskaitą. Kad nebūtų užkirstas kelias šiai tarpinei peržiūrai, šiuo metu pagalba gali būti teikiama tik 2007 ir 2008 m. užaugintoms sėkloms.
(3)
Suomijos valdžios institucijos prašo leidimo teikti pagalbą už kiekvieną hektarą tam tikrų plotų, apsodintų Gramineae (žolės) ir Leguminosae (ankštinių augalų) veislių, išvardytų 2003 m. rugsėjo 29 d. Tarybos reglamento (EB) Nr. 1782/2003, keičiančio Reglamentus (EEB) 2019/93, (EB) Nr. 1452/2001, (EB) Nr. 1453/2001, (EB) Nr. 1454/2001, (EB) Nr. 1868/94, (EB) Nr. 1251/1999, (EB) 1254/1999, (EB) Nr. 1673/2000, (EEB) Nr. 2358/71 ir (EB) Nr. 2529/2001, nustatančio bendrąsias tiesioginės paramos schemų pagal bendrą žemės ūkio politiką taisykles ir nustatančio tam tikras paramos schemas ūkininkams (2), XI priede, išskyrus Phleum pratense L. (pašarinių motiejukų), sėklomis, ir už kiekvieną tam tikrų javų sėklomis apsodintų plotų hektarą.
(4)
Siūloma pagalba turi atitikti Reglamento (EB) Nr. 1947/2005 8 straipsnyje nustatytus reikalavimus. Pagalba yra susijusi su Suomijoje skirtomis auginti sėklų ir javų sėklų veislėmis, kurios yra pritaikytos jos klimato sąlygoms ir neauginamos kitose valstybėse narėse. Komisija turėtų leisti teikti pagalbą tik už veisles, įtrauktas į suomiškų veislių sąrašą ir auginamas tik Suomijoje.
(5)
Reikėtų numatyti, kad Komisija būtų informuojama apie priemones, kurių Suomijos valdžios institucijos imasi laikydamosi šiame sprendime nustatytų apribojimų,
PRIĖMĖ ŠĮ SPRENDIMĄ:
1 straipsnis
Suomijai leidžiama nuo 2007 m. sausio 1 d. iki 2008 m. gruodžio 31 d. teikti šio sprendimo priede nustatyto dydžio pagalbą jos teritorijoje įsisteigusiems augintojams, auginantiems tame priede nurodytų sertifikuotų veislių sėklas ir javų sėklas.
Leidimas taikomas tik į Suomijos nacionalinį katalogą įtrauktoms ir tik Suomijoje auginamoms veislėms.
2 straipsnis
Suomijos valdžios institucijos, taikydamos tinkamą tikrinimo sistemą, užtikrina, kad pagalba būtų skiriama tik už minėtame priede nurodytas veisles.
3 straipsnis
Suomijos valdžios institucijos Komisijai pateikia atitinkamų sertifikuotų veislių sąrašą bei visus jo pakeitimus ir informuoja apie plotus, kuriuose auginamos sėklos ir javų sėklos, ir išaugintą jų kiekį, už kuriuos skiriama pagalba.
4 straipsnis
Šis sprendimas taikomas nuo 2007 m. sausio 1 d.
5 straipsnis
Šis sprendimas skirtas Suomijos Respublikai.
Priimta Briuselyje, 2008 m. birželio 24 d.